Victor Ieremia 


In seara aceea 


In seara aceea, Tetsu a făcut o gaură in peretele lui Kei. Nu prea mare şi nici 
prea adîncă, rămăsese exact urma cotului lui vajnic. 


Şi eu îmi aşteptam rîndul la toaletă, dar el nu era la fel de răbdător şi după ce 
mai întîi bătuse in uşa, dăduse şi cîţiva pumni in perete; după ce apreciarăm 
împreună frumuseţea găurii (nici gînd să se vadă înăuntrul toaletei), simţul de 
răspundere îl îmboldi pe Tetsu de încercui gaura cu roşu şi scrise că el a făcut-o. 


Rîndul la toaletă nu venea, ultimul intrat avea probabil zdravene probleme. Mă 
uitai la ceas şi văzui că era aproape 3, colegul de anul întîi era înăuntru de mai bine 
de o jumătate de ora, probabil că le soilea deja cu bideul in braţe, dar nimeni nu se 
gîndise încă să încerce să descuie uşa toaletei de dinafară. 


M-am întors deci in cameră fără să mă fi uşurat încă şi am trîmbiţat opera lui 
Tetsu. Kei a tresărit, dar nu prea tare. Stătea in apartamentul ăsta deja de vreo doi ani, 
dădea o grămadă de bani pe chirie, bloc nou, antenă satelit, interfon, camera mare, 
bucătărie mică şi baie interzisă claustrofobilor, dar aşa sunt toate apartamentele pe 
aici, iar claustrofobia probabil că îngroaşă rata mortalității infantile. O gaură în perete 
însemna că mai mult de jumătate din banii de garanţie a apartamentului i se vor 
reţine pentru reparaţii cînd se va muta altundeva, oricum oraşul era renumit pentru 
cupiditatea proprietarilor care privesc banii de garanţie ca pe un dar de la chiriaşi. 


Kei nu era chiar un zgârcit, chiria apartamentului i-o plăteau părinţii şi tot ei 
plătiseră şi garanţia, dar era ora trei şi era puţin obosit de petrecerea zgomotoasă din 
casa lui, aşa că se ridică strîmbînd din nas şi îşi făcu drum spre baie printre invitaţii, 
paharele şi gustările împrăştiate pe jos. Identifică gaura, colegul din baie tot nu ieşea, 
aşa că în primul rînd se asigură că lîngă el mai eram eu şi cu Tetsu care să împărțim 
cu el impresia interiorului toaletei şi totodată responsabilitatea de a îl scoate pe 
începător de acolo, apoi căută o cheie şi descuie uşa. Conform aşteptărilor, Masao 
dormea. Pe jos era aproape curat, tehnica de a îmbrăţişa bideul era foarte eficace şi se 
deprindea natural, de la prima încercare, mult mai uşor decît procedeele de 
uchuwagodo pe care săracul de el abia începuse să le înveţe de vreo lună. Cu chiu cu 
vai intră Kei în baia strîmtă şi împreună cu Tetsu îl scoase pe Masao în bucătăria care 
ținea loc şi de vestibul şi îl sprijiniră cu spatele de perete. 


Odată urgenţa rezolvată, Kei porni să îl întrebe pe Tetsu oarecum calm despre 
modul în care făcuse gaura. Tetsu nu era omul să umble cu dedesubturi. Eu am făcut- 
o şi o să te despăgubesc. Între timp, Masao alunecase cu spatele de pe perete şi 
căzuse într-o rînă cu nasul în grămada de pantofi de la intrare, dar nu părea să îi pese 
prea tare. 


Nu înţelegeam prea bine ce îşi zic unul altuia, rareori văzusem certuri în 
experiența mea, dar mă miram cum vorbeau unul altuia şi nu se opreau totuşi, mie 
mi-ar fi ajuns dacă mi-ar fi zis că îmi dă banii de despăgubire, dar Kei nu părea la fel 
de convins. În baie nu mai era nimeni şi am folosit prilejul pentru a mă relaxa un pic, 
nu numai măruntaiele cît şi eu însumi, pentru ca pe vremea aceea statul drept pe jos 
mă obosea, aşa că şezutul, chiar şi pe un bideu, era o uşurare. Cînd am ieşit, vocile 
celor doi se înăspriseră şi porniseră să acopere vocile celorlalţi oaspeţi. În afară de cei 
doi, mai erau încă un coleg şi o colegă de ai lor, proaspeţi studenţi de anul al treilea, 
destul de treji ambii, iar dintre cei de anul al doilea doi încă mai puteau lega vorbe. 
Dintre colegii mei de anul întîi, unul mîrîia încetişor în somn, Masao făcea în somn 
aerosoli de la pantofii din vestibul, iar ceilalți dormeau liniștiți. 


Vocile celor doi erau din ce în ce mai ridicate, al treilea treiar, So, se ridică şi 
porni să îi calmeze, şi eu mă băgam fără rost din cînd în cînd, încercînd nu atît să fac 
pe moderatorul, cît să ascult ce vorbeau şi poate să înţeleg de ce continuau să se certe 
cînd Tetsu îşi acceptase răspunderea. Probabil că din cauza mea— nu se cuvenea să 
îşi arate asemenea slăbiciuni de faţă cu începătorii— se hotărîră să iasă pentru a-şi 
continua discuţia pe holul blocului. ÎI întrebai pe So ce-i cu ei, dar îmi zise că totul e 
în regulă şi să-i las în pace să se calmeze singuri. 


Mă întorsei în cameră să vorbesc cu colegii care mai rămăseseră, restul de 
vodcă din pahar se cam încălzise şi nu mai avea nici pe departe gustul şi textura de 
zăpadă de la început, cînd o gustasem abia scoasă din congelator. Dar îmi plăcea să 
fac pe grozavul cu capacitatea mea de băutor, chiorul e împărat în ţara orbilor, aşa că 
trasei paharul pe gît, mai-mai scoțind fum pe nas precum zimbrul din poza de pe 
etichetă. 


Fătuca, cea de-a patra reprezentantă a celor din anul trei, era frumuşică, poate 
avea faţă un pic grăsuţă, deşi se antrena la fel de dur ca şi băieţii, probabil că avea o 
slăbiciune pentru dulciuri între mese. Ea fusese prima care mă întîmpinase cînd 
căutam clubul de uchuwagodo şi tot cu ea făcusem şi primele tehnici în noul dojo, 
aşa că mi-era cel mai uşor să discut cu ea. Aşa că încercai să leg o conversaţie, dar nu 
ştiu cum se făcea că pe vremea aceea orice discuţie îşi îndrepta încet-încet subiectul 
spre uchuwagodo. Ar mai fi fost glumele fără perdea poate, dar îmi dădeam şi eu 
seama de atîta lucru, cum că fetele nu le prea răbdau. Aşa că comparam cîteva 
aspecte din tehnica maestrului clubului cu cele standard, de prin cărți şi casete video, 
abia de două sau trei zile le văzuse maestrul şi prima impresie nu fusese prea 


grozavă. Probabil că tot din pricina diferenţelor tehnicilor, cei din anul trei, care 
tocmai preluaseră conducerea clubului, preferaseră să mă considere laolaltă cu 
începătorii, deşi eram mai în vîrstă şi aveam şi o experienţă în domeniu deasupra lor. 
Dar nici eu nu m-am împotrivit opțiunii lor, şi eu voiam să îmi fac nişte prieteni care 
să nu mă trateze cu termeni de politeţe, iar asta nu era posibil într-un club de studenți 
decît punîndu-mă laolaltă cu cei din anul întîi, altfel cu cei de deasupra nu poţi 
ajunge niciodată laolaltă, iar cei de dedesubt nu te vor scoate niciodată din 
dumneavoastră. Cu cei din anul al treilea făcusem un fel de pact unilateral, nu ştiu de 
fapt dacă au fost în realitate de acord vreodată, vorbeam obişnuit, dar nu le ziceam 
niciodată ‘tu’. Aşa vorbeam şi cu fata, părea interesată de discuţie, dar mă cam 
plictisisem să vorbesc cu ea numai despre uchuwagodo, aşa că în căutarea unui 
subiect mai puţin arid, ii propusei să ne ducem să ne vedem ce mai e cu Kei şi cu 
Tetsu. 


Deschiserăm uşa, se certau chiar în faţa ei, vocile le erau joase, dar se auzeau 
destul de tare. Uitîndu-mă mai bine, pe faţa lui Kei era un pic de sînge, semn că luase 
cel puţin un pumn de la Tetsu. Kei avea 187 cm şi în orice ţară din lume ar fi fost luat 
drept un băiat voinic, Tetsu era mai scund, 176 cm, însă avea o forță musculară 
nemaipomenită şi mai ales un temperament care trecea de la relaxare la încordarea 
extremă într-o clipită. leşise şi So şi îl ţinea pe Tetsu, iar eu pe Kei, dar nu părea 
foarte agresiv nici unul dintre ei. După ceea ce îşi repetau unul altuia în felurite 
forme, înţelesei cum că Tetsu nu îşi ceruse scuze într-un mod acceptabil pentru Kei, 
Kei i le tot cerea, iar Tetsu nu voia să cedeze. Cum îl ţineam pe Kei departe de 
Tetsu, văzui cu greu peste umărul lui înalt cum se deschide uşa vecinului şi pe sub o 
subsuoară văzui că era un tînăr de vreo 25 de ani. Părea vexat de gălăgie. Nu ştiu 
cum se face că îmi cerui scuze eu pentru cei doi, cam de pe vremea aceea cred că am 
prins ticul de a-mi cere scuze pentru orice pentru a mă întreba mai apoi de ce am 
făcut-o. îmi zise că să încetam cu scandalul, toată noaptea a fost o gălăgie de nu a 
putut dormi deloc, începînd de pe la ăă şi jumătate cînd am bocănit în perete (eu eram 
de vină, cumpărasem nişte sticle de vin, Kei nu avea tirbuşon, aşa că i-am învăţat eu 
cum se scoate afară dopul bătînd cu sticla în perete), iar acum deja e ţ şi am pornit cu 
gălăgia pînă afară. 


Aşa că ieşirăm în stradă. Blocul lui Kei era în forma de U, în mijloc era o mică 
parcare, aşa că vocile căpătau un ecou prea mare de la ziduri. Cei doi ne-au tras deci 
pe partea cealaltă a străzii şi acolo i-am lăsat iar liberi, după ce ne promiseră că nu se 
vor bate. Dar după două trei fraze schimbate, porniră iar să îşi strîngă pumnii, aşa că 
dădurăm să îi oprim, dar veni o altă vecină dintr-o altă casă, spunîndu-ne să plecăm, 
că deranjăm tot cartierul şi că ne ia cu poliția. îi zisei că intrăm imediat în casă, dar 
vecinul de pe palier care nu ştiu cum se face că apăruse iar ne zise că deja a chemat 
poliţia, aşa că Tetsu ieşi cu ideea de a se duce să îşi regleze conturile undeva mai 
afară din oraş. De altfel marginea de est a oraşului e relativ aproape, iar casele se 
terminau destul de brusc, dînd loc tufişurilor şi copacilor rari. Aşa că pornirăm spre 


est, asta era singura cale de a nu da peste noi poliția chemată de vecin, iar în casa lui 
Kei oricum dormeau toţi, chiar dacă ar fi venit careva, nu ar fi avut ce le face. 


Îmi plăcea Tetsu, era un băiat dintr-o bucată şi mai ales foarte puternic, îmi 
plac oamenii puternici. Cei din anul trei cunoşteau marginea oraşului foarte bine, în 
fiecare săptămînă după antrenamentul de sîmbăta toţi făceam o lungă tură de 
alergare, iar dincolo de marginea estică era un deal a cărui faţă îndreptată spre oraş 
fusese chelită de pădure şi pe locul defrişat scrisă o literă însemnînd “mare”. În 
fiecare an pe la mijlocul lui august pe contururile literei sunt înşirate grămezi de 
lemne cărora li se dă foc, de se vede din aproape orice punct al cartierului. Iar asta nu 
de azi, de ieri, ci de acum mai bine de o mie de ani. Locul e bineînţeles de larg 
interes turistic, dar cei de la clubul de uchuwagodo sunt interesaţi mai puţin de 
semnificațiile lui istorice sau religioase, cît de panta abruptă a dealului ce duce pînă 
la el, loc propice alergării din greu. Aşa că Tetsu, proaspăt căpitan al clubului şi 
alergător vîrtos, ar fi putut găsi calea spre deal şi cu ochii închişi. 


Vorbirăm despre gaura din perete, despre purtarea surprinzător de zgârcită a lui 
Kei, nu ştiu cum se făcea dar tot mă pomeneam criticîndu-l şi eu pe Kei pentru a-l 
satisface pe Tetsu. ÎI întrebai dacă nu cumva Kei se va fi purtînd așa din invidia 
pentru faptul că Tetsu e căpitan al clubului, funcția cea mai respectată şi totodată cu 
cele mai puţine îndatoriri legate de administraţia clubului, în timp ce Kei e însărcinat 
exact în extrema opusă, cu contactarea foştilor membri ai clubului care au absolvit 
facultatea şi acum se află cine ştie pe unde. Tetsu zise însă că nu crede că ar fi aşa, 
Kei nici nu încercase să candideze la funcţia respectivă atunci cînd îşi împărţiseră 
funcţiile între ei. 


Nu prea îmi venea să cred totuşi, nu îmi puteam închipui ce poate fi mai 
grozav decît funcţia de căpitan, aşa că tăcui şi continuai să merg pe lîngă el pe 
trotuarul îngust şi întunecat. La fiecare colţ şi în faţa fiecărei clădiri mai mari erau 
grămezi de biciclete lăsate la voia întîmplări de locatarii grăbiţi să se relaxeze după o 
zi de muncă sau studiu. Evitînd o asemenea aglomerare, ochii îmi căzură pe 
picioarele lui Tetsu, nu avea pantofi, ci mergea în ciorapi. ÎI întrebai de ce nu şi-a luat 
pantofii, îmi zise că a uitat. O să îşi rupă ciorapii aşa. Îmi zise serios că într-o 
asemenea situație de forță majoră o pereche de ciorapi în plus sau în minus nu 
contează. În ultima vreme nici eu nu îmi aminteam să fi mers prea deseori descult, 
aşa că profitai de ocazie pentru a-mi scoate şi eu pantofii, dar bineînţeles că nu mă 
îndurai să îmi stric ciorapii, ci îi scosei şi pe ei. Noaptea de mai timpuriu era destul 
de rece, însă spre norocul nostru nu am dat de cioburi, pe întuneric ne-am fi putut 
răni pînă să prindem de veste. 


Kei mergea în spatele nostru la umăr cu So, dar nu vorbeau, Kei părea destul 
de preocupat, dar nu voiam să accept cum că ar putea fi înfricoşat de perspectiva de a 
se bate cu Tetsu fără restricţii. La antrenamente era foarte sigur pe el, nu avea poate o 


tehnică prea bună, dar cînd lovea răcnea de se cutremurau pereţii şi avea o mînă 
destul de grea cît să pună probleme oricărui partener de exerciţiu. 


Luminile străzilor se împuţinau la fiecare pas, drumul se îngusta şi in curînd 
asfaltul dădu loc pietrişului. După încă vreo sută de metri, ajunserăm la o intersecţie 
destul de depărtată de orice casă cît să elimine riscul unui nou scandal. 


Tetsu îl întreba pe Kei dacă îi convine aici şi Kei zise că da. De data asta se 
apucară de gulere fără alte vorbe, dar Kei nu izbuti nici pe departe să îşi ridice nivelul 
de încordare la cel la care se ridică Tetsu imediat. în cîteva clipe Tetsu îl prinse de 
gat în cravaşă şi îl trînti pe jos într-o poziţie în care Kei nu mai putu să se mişte. 
Urmă un scurt dialog: 


Tetsu: Ei? 

Kei: Ce? 

Ce ai vrut de la mine? 

Să mă despăgubeşti pentru daune şi să iți ceri scuze. 
Dar iți zic că iţi dau banii şi mi-am cerut scuze. 

Cu asta am obţinut ce am vrut. 


Bine. Şi îi dădu drumul. Kei se ridică, nu îşi dăduseră pumni aşa că nu trebuiră 
decît să se scuture de praful de pe jos şi plecarăm cu toţii. Bătaia durase mai puţin de 
treizeci de secunde cu tot cu dialogul. 


La întoarcere mersei în urmă împreună cu So, care mă avertiză să ţin 
amănuntele certei secrete faţă de ceilalți colegi. Nici nu mi se părea că ar fi vreun 
coleg interesat de ele. Kei se băgă şi el în vorbă şi se scuză pentru faptul că mi-a 
dezvăluit mie, unui începător, o latură aşa de urîtă a clubului. 


Se lumina de ziuă. Urcarăm înapoi pe palier şi intrarăm înapoi în apartament, 
toată lumea dormea, fata plecase între timp. Kei şi cu Tetsu se întinseră pe unde mai 
găsiră cîte un locşor liber. Mai vorbii un pic cu So, dar era deja 6 aşa că mă hotărai să 
plec acasă. Mă spălai pe picioare şi îmi luai haina şi geanta cu echipamentul de 
antrenament. Kei şi Tetsu dormeau unul lîngă altul cu voinicie. Ciorapii lui Tetsu, 
din albi cum fuseseră, erau acum gri şi nu se mai ţineau de tălpile lui decît cu nişte 
resturi de țesătură de la vîrfurile degetelor şi partea din talpă care nu atinge pămîntul. 


Era o dimineaţă senină, îmi părea doar rău că va trebui să o dorm în schimbul 
nopţii pierdute. Pornii spre casă, nu stăteam prea departe. Soarele se ridica încet, 
strada era liniştită şi parcă mai strălucitoare decît de obicei, grămada de oameni în 
costume gri şi bleumarin învălmăşindu-se spre tunelurile de metrou era încă disparată 
în indivizi căscînd, fiecare în faţa oglinzii lui. Şi totuşi, cum se făcuse că deşi Kei 
iscase cearta nu dăduse pînă la sfîrşit nici un pumn? 


Brusc, un zgomot infernal porni în spatele meu, la cîţiva metri în mijlocul 
străzii. Era un călăreț ambalînd turbat o motocicletă, probabil de furat, pentru că 
nimeni nu şi-ar chinui aşa goneta proprie. Trăgea clapeta de acceleraţie a motorului 
în ritmul unui cîntec de suporteri de fotbal şi după toate aparențele, începuse brusc 
tocmai pentru că întîlnise un ascultător, pentru că se uita spre mine cu o satisfacție 
tulbure. Cu o mînă ţinea ghidonul, iar cu cealaltă o trompetă în faţa ţevii de 
eşapament, era prima oară cînd vedeam aşa ceva. Trompeta nu suna ea prea grozav, 
dar el părea tare mîndru de invenţie şi de tehnica lui de a o realiza. 


Fusese o noapte plină de învățăminte, aşa că încercai şi eu să mă înfurii brusc 
din nimic. Mă uitai în jur după ceva să arunc după el şi atunci mă gîndi ce bine ar fi 
fost dacă nu m-as fi încălțat încă, dar aşa nu avui de ales şi intrai brusc pe o străduță 
laterală spre care el nu avu timp să mai cotească. 


Grămădăul cu trompeta se îndepărta destul de repede. Liniştea din jur porni 
iar, hap-hap, să-mi înghită resturile ecourilor din ţeastă. Mă pomenii zîmbind. 


